"วิรุฬ"แจงสหภาพแบงก์รัฐโบนัสปกติ
"วิรุฬ” เต้นเร่งชี้แจงด่วน หลังสหภาพแรงงานธนาคารรัฐร่อนหนังสือโวยคลังสั่งเพิ่มตรวจ
1 มี.ค. 2555

ใช้ผู้ตรวจสอบบัญชีนอกไม่มีผลหวั่นใจพนักงานรวมพลังต้าน
"วิรุฬ” เต้นเร่งชี้แจงด่วน หลังสหภาพแรงงานธนาคารรัฐร่อนหนังสือโวยคลังสั่งเพิ่มตรวจ สอบบัญชีแบงก์รัฐ หวั่นกระทบจ่ายโบนัส
นายวิรุฬ เตชะไพบูลย์ รมช.คลัง เปิดเผยถึงกรณีที่มีพนักงานสถาบันการเงินเฉพาะกิจหลายแห่งมีความไม่สบายใจเกี่ยวกับการให้ผู้สอบบัญชีภายนอกเข้ามาตรวจสอบบัญชีของสถาบันการเงินเฉพาะกิจ เพราะเกรงจะส่งผลกระทบต่อโบนัสพนักงาน ว่า กระทรวงการคลังและคณะกรรมการสถาบันการเงินเฉพาะกิจทุกแห่งเข้าใจถึงความตั้งใจของพนักงานรัฐวิสาหกิจในการปฏิบัติหน้าที่ในการปล่อยสินเชื่อและสร้างผลประกอบการที่ดี
นายวิรุฬ ชี้แจงว่า นโยบายในการดึงผู้ตรวจสอบบัญชีภายนอกมาตรวจสอบนั้น จะไม่กระทบกับการจ่ายเงินโบนัสของพนักงาน
รมช.คลัง ยืนยันว่าการตรวจสอบบัญชีของสำนักงานการตรวจเงินแผ่นดิน (สตง.) ยังคงเป็นงบรับรองอย่างเป็นทางการ ดังนั้นพนักงานสถาบันการเงินเฉพาะกิจยังคงได้รับโบนัสตามปกติ ส่วนการให้ผู้สอบบัญชีภายนอก หรืออาจให้ สตง.เข้ามาตรวจสอ




บเป็นกรณีพิเศษนั้น ก็เพื่อให้สามารถวัดผลงานการบริหารของผู้บริหารสถาบันการเงินเฉพาะกิจทางหนึ่ง 
“เกรงว่าจะไม่เป็นธรรมกับผู้บริหารรัฐวิสาหกิจอื่น และเพื่อให้คลังสามารถวางแผนเพิ่มทุนของรัฐวิสาหกิจนั้นๆ ได้อย่างเหมาะสม มิใช่ว่าบางแห่งแสดงกำไรสูงๆ แล้วต่อมาขาดทุนเป็นจำนวนมาก ซึ่งคลังคงไม่สามารถจัดหาเงินมาเพิ่มทุนได้” นายวิรุฬ กล่าว
ก่อนหน้านี้ สหภาพแรงงานรัฐวิสาหกิจ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ได้ออกแถลงการณ์ตั้งข้อสังเกตเรื่องการปรับปรุงโครงสร้างหนี้ของธนาคารตามนโยบายของคณะกรรมการชุดใหม่ที่มีลักษณะคุมเข้ม ทำให้ไม่สอดคล้องกับสภาพของลูกหนี้ ทำให้การจัดชั้นหนี้คลาดเคลื่อน และอาจมีวงเงินจำนวนที่สูงจนอาจกระทบต่อเงินโบนัส จากที่ก่อนหน้านี้พนักงานได้รับข้อมูลจากฝ่ายจัดการของธนาคารว่า ผลประกอบการของธนาคารในปี 2554 ดี พนักงานมีโอกาสที่จะได้รับโบนัส 
ขณะที่พนักงานธนาคารออมสินมีจำนวน 1.7 หมื่นคน ได้รับโบนัสในปี 2554 จำนวน 5.2 เดือน ธนาคารเพื่อการเกษตรและสหกรณ์การเกษตร (ธ.ก.ส.) มีจำนวน 1.35 หมื่นคน ได้รับโบนัส 5.6 เดือน ธนาคารอาคารสงเคราะห์ (ธอส.) มีจำนวน 3,000 คน ได้รับโบนัส 6.5 เดือน ธนาคารอิสลามแห่งประเทศไทย (ไอแบงก์) มีจำนวน 1,800 คน ได้โบนัสในปี 2553 จำนวน 4 เดือน ส่วนปี 2554 กำลังอยู่ระหว่างการพิจารณา ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) มีอยู่ 620 คน ได้รับโบนัส 2 เดือน ขณะที่เอสเอ็มอีแบงก์ มีพนักงาน 1,700 คน ไม่ได้รับโบนัส
แหล่งข่าวจากกระทรวงการคลัง เปิดเผยว่า นโยบายการคุมเข้มการปล่อยกู้และการดึงบริษัทตรวจสอบบัญชีจากภายนอกแทนที่จะเป็น สตง. ทำให้พนักงานธนาคารรัฐต่างหวาดวิตกว่าจะมีผลในเรื่องการจ่ายโบนัสปลายปี